Kaapstad moet nóg minder water gebruikFoto: Pixabay.com Die Stad Kaapstad doen ŉ beroep op inwoners om selfs nog meer water te bespaar terwyl die droogte voortduur. Damvlakke is tans op 35,1% met bruikbare vlakke van 25,1%. Die huidige verbruik is 604 miljoen liter water per dag, dit is 104 miljoen liter hoër as die teiken van 500 miljoen liter. “Kollektiewe verbruik moet minder as 500 miljoen liter water per dag wees om seker te maak Kaapstad het genoeg water vir die somer tot winter 2018,” het Xanthea Limberg, burgemeesterskomiteelid vir water en energie, gesê. Vlak 5-waterbeperkings is reeds op 3 September 2017 ingestel. Die verbruik van maksimum 87 liter per dag per persoon en die algehele teiken van 500 miljoen liter water per dag bly van krag. Alle bedrywe, insluitend huishoudelik en nywerheid, het die afgelope paar maande ŉ afname getoon in waterverbruik, buiten die handelsbedryf. “Waterverbruik het in dié bedryf toegeneem, daarom is daar ŉ fokus op dié bedryf in die vlak 5-beperkings.” Limberg het gesê waterverbruikers moet verstaan dat die 87 liter per persoon per dag nie net van toepassing is op huishoudelike gebruik nie, maar ook by die werk. “Dis moontlik dat talle waterverbruikers hul waterverbruik by die huis beperk het, maar nou meer water by die werk of elders verbruik, soos om toilette te spoel of om by die gimnasium te stort.” Volgens haar doen een uit twee inwoners alles in hul vermoë om water te bespaar, maar almal gee nie hul samewerking nie. “Dis belangrik om te noem dat die duur en erns van hierdie droogte nie voorspel kon word nie. As ŉ stad bestuur ons die situasie met elke droogte-ingryping wat ons tans tot ons beskikking het. Ons het Kaapstad nog nie in die verlede in die steek gelaat nie en ons is ook nie van plan om dit nou te doen nie. Die inwoners moet saam met ons staan en ons ondersteun tydens hierdie moeilike tye.”